钦定古今图书集成/明伦汇编/交谊典/第062卷 > 吕豫石集 > 《从张圣涂乞石》李昭𤣱
## 钦定古今图书集成/明伦汇编/交谊典/第062卷 > 吕豫石集 > 《从张圣涂乞石》李昭𤣱

先生筑高隐，趣好清且独。云龙峰上石，跋草自錾斸。
发窍号阴怪，穷根揽坤腹。山灵不敢爱，鞭比满崖谷。
危攀已穿履，大载几折轴。直欲起岩岩，未容买碌碌。
心营合天造，指化出神速。突兀傲中巅，凭陵勇双矗。
兽蹲目睥睨，龙攫腰回蹙。缩脰立幽鸟，擎颅卧孤犊。
鲸鳞老廉利，猊角怒撑触。轩昂鹤引珠，赑屃鼋跂足。
胜空快高思，排峭惊醉目。伊余朅来游，步百吟周复。
愿从乞其馀，伴我东墙竹。猿鹤莫相嗔，此客岂非俗。
常令月色照，敢使尘土辱。日待风雨来，起看空绕屋。